Tisztelt Evangélizációs és Missziói Bizottság!
Ezúton tájékoztatom a Tisztelt Bizottságot a 2007. év végén, valamint a 2008. év során végzett börtönlelkészi szolgálatomról.
Mielőtt mindezekre rátérnék, szeretnék köszönetet mondani a MEE Országos Elnökségének, tanulmányaimhoz nyújtott anyagi támogatásáért. 2007. november 23-án kaptam meg az  ELTE Jogi Továbbképző Intézetében második diplomám, az igazságügyi szociális tanácsadó szakon. Diplomamunkám a börtönlelkészi szolgálat történetét volt hivatott bemutatni, különös tekintettel a bv. lelkészi szolgálat ismételt felállításától (2000-től) napjainkig. Diplomamunkám rövidített változata megjelent a Büntetés-végrehajtás Szakmai Folyóiratában, a Börtönügyi Szemlében, valamint erősen lerövidítve az Embertárs Ökumenikus folyóiratban. 2007. október 23-án munkámért a Bv. Országos Parancsnoka Országos Parancsnoki Jutalomban részesített. 2008. november 23-án a Rendőrtiszti Főiskola Bv. Tanszéke által szervezett képzésben vettem részt, ennek eredményeképpen felsőfokú szakvizsgát tettem, amely azt jelenti, hogy a bv. képesítési követelményének megfelelek. A tanagyag a nappali tagozatos hallgatókéval megegyező. Vizsgatárgyak a következők voltak: Bv. nevelés, Biztonság, Bv. pszichológia, Bv. jogból a tanszékvezető felmentést adott, mert az ELTÉN jeles eredménnyel végeztem. Az országban még két bv. lelkészkollégám (ők nem evangélikusok) rendelkezik felsőfokú szakvizsgával. Napjainkban egykori konzulensem dr. Lőrincz József ny. bv. dandártábornok Úr az ELTE ÁJK Bv. tanszékére rendszeresen hív előadást tartani, és így vehettem részt a bv. jelenlegi helyzetét értékelő európai uniós felmérésben, ahol interjúkat kellett készítenem. Mindezt rendes bv-ben teljesített szolgálatom mellett sikerült elvégezni, a tanuláshoz szükséges szabadidőt intézeti elöljáróim biztosították számomra. 
Kollégám, Bízik László lelkész úr főképpen az általánosságok tekintetében ír a Fővárosi Bv. Intézetben végzett börtönlelkészi tevékenységről, ezért a magam vonatkozásában a konkrétumokat helyezem előtérbe a beszámoló során.
Lelkészi szolgálatom a Fővárosi Büntetés-végrehajtási Intézet mindhárom Objektumában ellátom. A hét három munkanapján a Fővárosi Bv. Intézet II. Objektumában (Gyorskocsi u.), szerdánként az I. Objektumban (Nagy I. u.), csütörtökönként pedig a III. Objektumban (Maglódi út) végzem börtönlelkészi szolgálatom. Szolgálatom során egyaránt foglalkozom női és férfi fogvatartottakkal. A szolgálatomat illetően a közrendi megszorítások reám nézve is kötelezőek. Mindezek alapos ismerete elősegíti a napi szolgálati tevékenységet. Lelkészi szolgálatom során lehetőségem van csoportos foglalkozások megtartására, liturgikus alkalmak megszervezésére, egyéni lelkigondozásra, zárkalátogatásokra, és nem szorosan a lelkészi tevékenységre jellemző alkalmak (filmklub és egyéb kulturális alkalmak, sütés a női fogvatartottakkal, tanácsadás, egyetemről érkező csoportok fogadása, - itt általában egykori professzoraim, tanáraim tanítványaival találkozhatom). Az alábbiakban egy táblázatban mutatom be heti munkarendem. 

Napszak	Hétfö (II.)	Kedd (II.)	Szerda (I.)	Csütörtök (III.)	Péntek (II.)	
De.	Csop. (nők)	Csop. (férfiak)	Zárkalátogatás	Csop III/ B/6
(férfiak)	Egyéni lelkig.	
De.	Egyéni lelkig.	Egyéni lelkig.	Zárka	Egyéni lelkig.	Egyéni lelkig.	
De.	Egyéni lelkig.	Egyéni lelkig.	Zárka	Egyéni lelkig.	Egyéni lelkig.	
11.45-13.00	Fogvatartottak
ebédszünete	Fogvatartottak
ebédszünete	Fogvatartottak
ebédszünete	Fogvatartottak
ebédszünete	Fogvatartottak
ebédszünete	
Du.	Egyéni lelkig.	Egyéni lelkig.	Csop.
(nők)	Csop. III/B/4
(férfiak)	Zárkalátogatás	
Du.	Egyéni lelkig.	Egyéni lelkig.	Ld. fent	Ld. fent	Ld. fent	
Du.	Egyéni lelkig.	Egyéni lelkig.	Ld. fent	Ld. fent	Ld. fent	
A fenti táblázat egy átlagos munkahetemet mutatja be. Naponta rugalmas munkaidőben napi 8 órát, vagy ennél többet dolgozom. Kevesebbet sohasem. A fogvatartottak ebédszünetében a saját és a bejáró missziós munkatársak programjait készítem elő. Ez idő alatt írom az alkalmakra jelentkezők listáját, valamint a programok engedélyezéséhez szükséges kérelmeket. A hivatali adminisztráció munkaidőnk jelentős részét meghatározza. Nemcsak saját ügyeimet intézem, hanem a két missziós társaság a Magyar Evangéliumi Börtönmisszió, valamint a Magyar Testvéri Börtöntársaság képviselőiét is koordinálom a II. Objektumban.
Egyéni lelkigondozás
Az egyéni lelkigondozás vonatkozásában megjegyzendő, hogy egy beszélgetés meghaladhatja akár a másfél órát is. Ezért az idősávok a fogvatartottak egyéni lelkigondozását illetően eltolódhatnak.  Egy beszélgetés meghaladhatja akár a másfél órát is. Az egyéni lelkigondozás átlagos ideje 1 óra, kevesebbet senkivel sem beszélek. Az egyéni lelkigondozás helye a III. Objektumot kivéve a lelkészi iroda. A három Objektum közül infrastrukturális és esztétikai értelemben a legjobb saját irodám: városi telefonvonallal, internet elérhetőséggel, gyors számítógéppel, melyeket intézeti elöljáróimnak köszönhetek. Ez többek között azért is figyelemre méltó, mert ma is vannak olyan intézetek, ahol a lelkésznek sem önálló irodája, sem önálló számítógépe nincsen.
A IV-es biztonsági csoportba soroltak számára, a Bv. Kódex (1979. évi 11. tvr.) idevonatkozó szakasza kizárólag egyéni lelkigondozást tesz lehetővé. Ők a „veszélyes” fogvatartottak. Ez vonatkozik alapesetben a biztonsági, vagy fegyelmi elkülönítésben lévő fogvatartottakra is. Mivel a detrimentalizáció jelei egy átlagos fogvatartottnál is viszonylag rövid időn belül jelentkeznek, így ők fokozott figyelmet igényelnek. 
Csoportos lelkigondozás
A csoportos lelkigondozás lényege a fogvatartottak között, a keresztény kisközösségek kialakítása. Egy csoport 8-15 főből állhat, mert ennyi az engedélyezett létszám. Az engedélyezett létszám a lelkigondozás helyének méreteitől függ: a II. Objektumban nincs kápolna, a foglalkozásainkat a Közösségi Helyiségben tartom. Itt az engedélyezett létszám 15 fő. A részvételi létszám változó: 10 és 15 fő között mozog. Nagy csoportos alkalmaink, melyek igen jól látogatottak: 60-70 fő részvételével zajlanak. Az Objektum létszáma jelenleg 230 fő. A III. Objektumban alkalmanként 8 fővel foglalkozhatok, mert itt ennyi az engedélyezett létszám. 
Liturgikus alkalmak
A II. Objektumban alkalmi és nagyünnepi istentiszteleteket tartok, amelyek a fogvatartottak életében meghatározó jelentőségűek. Heti rendszerességgel nem tartok istentiszteletet, mert a hétvégi istentiszteletek megtartása nem lehetséges. Ezek megtartásához a személyi állomány berendelése válna szükségessé.  A hétköznapok napirendje, az állandó előállítások miatt, egyéb elfoglaltságok fennállása esetén nem ad igazán lehetőséget az elcsendesedésre. Ezért koncentrálunk nagyünnepeinkre. Az egyházi missziói munkaágak képviselőinek tartott piliscsabai konferencián, fényképekkel illusztráltam a lelkigondozás hétköznapi és nagyünnepi alkalmait. Ezeken az alkalmakon (istentiszteleteken) az alapvető elkülönítési szabályokat nem veszik figyelembe. Nők és férfiak együtt vehetnek részt az istentiszteleteken. Ez intézeti elöljáróim engedélyével és beleegyezésével történik. 
A 2008. év során számos egyéb programot is szerveztem a fogvatartottak számára. A nem egyházi jellegű, de mégis közösségépítő programok, előkészíthetik az utat a missziói csoportokban való részvételhez. Mindezek igen népszerűek a fogvatartottak körében. 
Ha visszatekintek az előző munkaévre, mindössze egyet hiányolok: az evangélikus lelkészek, a börtönmunkában tenni akaró gyülekezeti munkatársak jelenlétét a börtönök világában. Ebben a kisegyházak, sajnálatos módon a szekták is előrébb járnak, mint Egyházunk. A társadalmi, gyülekezeti kapcsolatok erősítését, a fogvatartottak reintegrációjára fókuszáló segítséget, lelkészek, gyülekezetek önkéntesek jelentkezését szeretettel várom. 

Vári Krisztina
bv. lelkész

Budapest, 2009. április 26.